**Notă informativă**

**la proiectul hotărârii Guvernului pentru modificarea**

**hotărârii Guvernului nr. 77 din 25.01.2013**

Prezentul proiect de modificare a hotărârii de Guvern nr.77 din 25.01.2013 privind reorganizarea Întreprinderii de Stat “Centrul de Acreditare în domeniul Evaluării Conformităţii Produselor (*Monitorul Oficial al Republicii Moldova, 2013, nr.46-47, art.117*) este elaborat în scopul realizării recomandărilor evaluatorilor al Cooperării Europene pentru Acreditare, contribuind la alinierea la cerințele europene a Centrului Național de Acreditare MOLDAC, desemnat în calitate de Organismul Naţional de Acreditare, și care urmează a deveni semnatar al Acordului de Recunoaştere Bilaterală cu Cooperarea Europeană pentru Acreditare (EA).

Numai prin semnarea Acordurilor de Recunoaştere Multilaterală de către Organismul Naţional de Acreditare cu organizaţiile europene şi internaţionale de acreditare pot fi recunoscute în spaţiul economic european şi internaţional rezultatele încercărilor, etalonărilor, certificărilor şi inspecţiilor efectuate de către organismele de evaluare a conformităţii acreditate din Republica Moldova, ceea ce va permite libera circulaţie a mărfurilor şi serviciilor autohtone pe pieţele externe.

Republica Moldova în virtutea angajamentelor stabilite în art. 174 din Acordul de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte, ratificat prin Legea nr.112 din 02.07.2014, urmează să respecte recomandările internaţionale şi europene aplicabile domeniului de acreditare şi de evaluare a conformităţii. Astfel, Centrul Național de Acreditare a fost supus și a susținut cu succes evaluarea paritară la nivel de omologi, efectuată de către echipa de evaluare a EA în perioada 14.02.2017-25.02.2017, în vederea semnării de către MOLDAC a Acordului de Recunoaștere Bilaterală.

Urmare evaluării paritare, echipa de evaluare EA a constatat unele deficiențe referitoare la faptul că membrii Consiliului de Acreditare al MOLDAC nu sunt independenți față de Guvern. Astfel, Regulamentul Consiliului de Acreditare prevede că Ministrul Economiei aproba membrii Consiliului de Acreditare. Conform regulilor europene, înființarea și menținerea structurilor interne adecvată se efectuează nemijlocit de către organismele naționale de acreditare, în vederea garantării participării efective și echilibrate a tuturor părților interesate în activitățile desfășurate.

Eliminarea neconformităților, determinate de către echipa de evaluatori al Cooperării Europene pentru Acreditare, necesită modificarea hotărârii de Guvern nr.77 din 25.01.2013 privind reorganizarea Întreprinderii de Stat “Centrul de Acreditare în domeniul Evaluării Conformităţii Produselor. În vederea alinierii la cerințele documentelor organizației Cooperarea Europeană pentru Acreditare a fost elaborat prezentul proiect de hotărâre prin care se propun unele modificări şi completări care includ prevederi ce țin de imparțialitate și independența MOLDAC.

Proiectul redefineşte modul de aprobare a componenței Consiliului de Acreditare oferind mai multă flexibilitate şi o structură care asigură independenţa şi imparţialitatea MOLDAC conform practicilor europene existente.

Implementarea proiectului de lege în cauză nu presupune cheltuieli financiare din bugetul de stat.

În scopul respectării prevederilor Legii nr. 239 din 13 noiembrie 2008 privind transparența în procesul decizional, proiectul a fost plasat pe pagina web a Ministerului Economiei, compartimentul *Trasparența decizională*, directoriul *Anunțuri privind inițierea elaborării deciziei.*

Implementarea proiectului de hotărâre de Guvern în cauză nu necesită surse financiare bugetare.

**Viceprim ministru**

**ministrul economiei Octavian CALMÎC**